KIRJALLINEN KYSYMYS E-2685/00

esittäjä(t): Armando Cossutta (GUE/NGL) komissiolle

(1. syyskuuta 2000)

Aihe: Luopuminen muuntogeenisten organismien kaupan lykkäämisestä

Pidän arvossa maailman terveysjärjestön varoperiaatteita, tieteellisiä kannanottoja, jotka neuvovat luopumaan muuntogeenisten organismien lisäämisestä koska niiden vaikutuksia ihmisen terveydelle ei tunneta, sekä Euroopan yhteisöjen tuomioistuimen päätöstä Ruotsin valtion ja ToolsAlpha-yhtiön jutussa. Päätöksen mukaan ensisijaisen tärkeät näkökohdat, esimerkiksi kansanterveys, oikeuttavat vapaakauppaa rajoittavien normien käyttöönottoon. Nykytilanteessa, jolloin juridisen ja taloudellisen vastuun rajat etenkään muuntogeenisten organismien mahdollisesti aiheuttamista vahingoista eivät vielä ole tuottajien osalta selvillä,

kysyn komissiolta,

1. millaisten tieteellisten tutkimusten perusteella komission on päättänyt luopua muuntogeenisten organismien markkinointilupien lykkäämisestä,

2. millaiset terveystakuut unioni tarjoaa kansalaisilleen, kun unionin alueella aletaan markkinoida muuntogeenisiä tuotteita,

3. aikooko komissio ottaa vastuun kontaminaation haitoista vai siirtää sen jäsenvaltioilleen tai tuotantoyrityksille?

Margot Wallströmin komission puolesta antama vastaus

(18. lokakuuta 2000)

Yleisen ja poliittisen huolestuneisuuden takia jäsenvaltiot hyväksyvät yhä vastahakoisemmin uusia geneettisesti muunnettuja tuotteita, ja lupamenettely on vastaavasti keskeytynyt. Keskeytymistä on pidetty moratoriona, vaikka se ei lainsäädännöllä kielläkään geneettisesti muunnettuja organismeja.

Kuten komission 12. heinäkuuta 2000 pitämässä kokouksessa käydyissä keskusteluissa todettiin, komissio pyrkii käynnistämään lupamenettelyn uudelleen sellaisen sääntelykehyksen mukaisesti, jolla taataan mahdollisimman korkeatasoinen kansanterveys ja ympäristön suojelu ja jonka perusteella kansalaiset voivat tehdä tietoon perustuvia valintoja geneettisesti muunnettujen tuotteiden hankinnasta ja käyttämisestä. Lupamenettely pohjautuu laajaan arvioon ihmisten terveydelle ja ympäristölle aiheutuvista riskeistä. Tarpeen vaatiessa pyydetään tieteellisten komiteoiden kannanottoa tieteellisen perustan vahvistamiseksi. Ilmoitus annetaan ainoastaan silloin, kun voidaan tieteellisesti osoittaa, että ei ole syytä epäillä geneettisesti muunnettujen organismien aiheuttavan haittaa ihmisten terveydelle tai ympäristölle.

Komission ehdottama lähestymistapa, joka seuraa sovittelumenettelyn viimeistelyvaihetta geneettisesti muunnettujen organismien tarkoituksellisesta levittämisestä ympäristöön 23. huhtikuuta 1990 annetun neuvoston direktiivin 90/220/ETY(1) tarkistamiseksi, on ensimmäinen askel kohti rakentavampaa ja vastuullisempaa strategiaa geneettisesti muunnettujen organismien ja yleensä bioteknologian osalta.

Geneettisesti muunnettujen organismien maahantuonti ja markkinoille saattaminen yhteisön alueella vaatii yhteisön lainsäädännön mukaisen luvan. Direktiivi 90/220/ETY kattaa sekä geneettisesti muunnettujen organismien kokeellisen levittämisen että niiden markkinoille saattamisen. Kokeellista levittämistä koskevan hakemuksen ennakkovaatimuksena on laaja arviointi ihmisten terveydelle ja ympäristölle aiheutuvista riskeistä.

Riskien arvioinnin tarkoituksena on tunnistaa ja arvioida tapauskohtaisesti geneettisesti muunnettujen organismien mahdolliset haittavaikutukset, jotka voivat olla suoria tai välillisiä, välittömiä tai myöhemmin ilmeneviä, ihmisten terveyttä tai ympäristöä koskevia ja aiheutua geneettisesti muunnettujen organismien harkitusta levittämisestä tai markkinoille saattamisesta. Riskien arviointi suoritetaan riskinhallintatoimenpiteiden tarpeellisuuden toteamiseksi, ja mikäli niitä tarvitaan, sopivimpien menettelytapojen löytämiseksi.

Lupa myönnetään ainoastaan sillä perusteella, ettei ole syytä epäillä levittämisestä olevan haittavaikutuksia ihmisten terveydelle tai ympäristölle, jos levittäminen tapahtuu lupaehtojen mukaisesti.

Terveydelle tai omaisuudelle aiheutunutta vahinkoa koskevia vastuukysymyksiä käsitellään 25. heinäkuuta 1985 annetussa tuotevastuuta koskevassa neuvoston direktiivissä 85/374/ETY(2), sellaisena kuin se on muutettuna direktiivillä 1999/34(3). Direktiivissä säädetään turvallisuudeltaan puutteellisten tuotteiden valmistajan (tai maahantuojan) ehdottomasta vastuusta ja yhteisestä vastuusta, jos useampi kuin yksi henkilö on vastuussa samasta vahingosta. Valmistajalla tarkoitetaan lopputuotteen valmistajaa, raaka-aineen tuottajaa ja osatuotteen valmistajaa sekä sitä, joka varustamalla tuotteen nimellään, tavaramerkillään tai muulla erottuvalla tunnuksellaan esiintyy tuotteen valmistajana.

Jatkona ympäristövahinkovastuuta koskevalle valkoiselle kirjalle(4) komissio aikoo valmistella ympäristövahinkovastuuta yleisemmin käsittelevän puitedirektiivin, johon sisältyisivät kaikki geneettisesti muunnettujen organismien ympäristölle mahdollisesti aiheuttamat vahingot.

(1) EYVL L 117, 8.5.1990.

(2) EYVL L 210, 7.8.1985.

(3) EYVL L 141, 4.6.1999.

(4) KOM(2000) 66 lopullinen.